[pic] | EUROOPAN YHTEISÖJEN KOMISSIO |

Bryssel 27.6.2007

SEK(2007) 862

KOMISSION YKSIKÖIDEN VALMISTELUASIAKIRJA

Liite asiakirjaan KOMISSION TIEDONANTO EUROOPAN PARLAMENTILLE, NEUVOSTOLLE, EUROOPAN TALOUS- JA SOSIAALIKOMITEALLE SEKÄ ALUEIDEN KOMITEALLE Päämääränä yhteiset joustoturvaperiaatteet Tiivistelmä vaikutustenarvioinnista TIIVISTELMÄ VAIKUTUSTEN ARVIOINNISTA {KOM(2007) 359 lopullinen}{SEK(2007) 861}

TIIVISTELMÄ

Tämä vaikutustenarviointi esitetään joustoturvaa koskevan tiedonannon liitteenä. Komissio hyväksyi tiedonannon 27. kesäkuuta 2007 vastauksena keväällä 2006 kokoontuneen Eurooppa-neuvoston pyyntöön. Komissio käynnisti tiedonannon valmistelua varten laajan kuulemisen, johon kuului myös keskusteluja työllisyyskomiteassa sekä useita tapahtumia, joihin osallistui jäsenvaltioita, Euroopan parlamentin jäseniä, työmarkkinosapuolia, hallituksesta riippumattomia järjestöjä sekä muita osapuolia.

Joustoturva-ajattelutapa on laaja käsite, jossa sovitetaan johdonmukaisesti yhteen erilaisia toimintalinjoja tietoisena poliittisena toimintana. Näihin toimenpiteisiin kuuluu muutoksia sopimusjärjestelyjä koskevassa sääntelyssä, elinikäiseen oppimiseen liittyvässä toiminnassa ja aktiivisessa työvoimapolitiikassa ja sosiaaliturvajärjestelmissä (ks. kehys 5). Joustoturva kuuluu kasvuun ja työllisyyteen tähtäävän Lissabonin strategian ja yhdennettyjen suuntaviivojen alaan, ja se edistää Euroopan työllisyysstrategian tavoitteiden saavuttamista eli uusien ja parempien työpaikkojen luomista, korkeampaa työn tuottavuutta ja laatua ja suurempaa sosiaalista yhteenkuuluvuutta.

Joustoturva-ajattelutavan perusteluna on se, että kasvuun ja työllisyyteen tähtäävän strategian tavoitteiden saavuttamiseksi ja samalla eurooppalaisen yhteiskuntamallin ja sen arvojen säilyttämiseksi ja nykyaikaistamiseksi globalisaation ja väestön ikääntymisen aikakautena on välttämätöntä suunnitella politiikkaa, jossa otetaan samanaikaisesti huomioon työmarkkinoiden joustavuus, työn organisointi ja työelämän suhteet, työllisyysturva ja sosiaaliturva.

Vaikutustenarvioinnissa tarkastellaan kolmea vaihtoehtoa: Ensimmäinen tarkasteltu vaihtoehto on ”ei lisätoimia EU:n tasolla” . Tällaisen vaihtoehdon vaikutuksena olisi, että monet Lissabonin strategiassa luetellut EU:n työmarkkinoiden nykyiset ongelmat jäisivät käsittelemättä, erityisesti työmarkkinoiden segmentoituminen, pitkäaikaistyöttömyys ja yleisemmin globalisaatioon ja muutokseen mukautuminen. Kaikkien jäsenvaltioiden ja tärkeimpien sidosryhmien kannanottojen mukaisesti vaihtoehtoa, jossa mitään lisätoimia ei toteuteta EU:n tasolla, ei sen vuoksi valita.

Toisena vaihtoehtona on ”joustoturvaa koskeva kattava lainsäädäntö EU:n tasolla” . Tämä ei ole realistinen vaihtoehto, koska se liittyy poliittisesti sekä toissijaisuus- että suhteellisuusperiaatteeseen ja koska joustoturva-ajattelutapa on luonteeltaan niin monipolvinen. Vaikutusta ei sen vuoksi ole tarkasteltu yksityiskohtaisesti. Kolmantena vaihtoehtona on ”joustoturva-ajattelutapa avoimen koordinointimenetelmän mukaisesti” . Tässä vaihtoehdossa on kyse yhdennetystä lähestymistavasta, joka kattaa sopimusjärjestelyt, uskottavat elinikäisen oppimisen järjestelmät, aktiivisen työvoimapolitiikan ja modernit sosiaaliturvajärjestelmät. Sen sijaan, että ehdotettaisiin kaikille samanlaista mallia, jäsenvaltiot vahvistaisivat yhteiset periaatteet ja erilaiset toteutustavat.

Vaikutustenarvioinnin päätelmänä esitetään, että kolmas vaihtoehto on paras vaihtoehto. Tämä vaihtoehto käynnistäisi komission, jäsenvaltioiden ja muiden sidosryhmien välillä poliittisen prosessin, joka olisi täysin Lissabonin strategian ja avoimen koordinointimenetelmän mukainen . Tämä lähestymistapa auttaisi vähentämään segmentoitumista ja pitkäaikaistyöttömyyttä ja yleisemmin lisäisi valmiutta mukautua globalisaatioon. Se edistäisi uusien ja parempien työpaikkojen luomiseen tähtäävien Lissabonin strategian tavoitteiden saavuttamista, korkeampaa tuottavuutta ja työn laatua ja suurempaa sosiaalista yhteenkuuluvuutta. Joustoturvan täsmälliset vaikutukset riippuvat siitä, miten jäsenvaltiot määrittelevät omat toteutustapansa, ja siitä, miten toimintalinjat pannaan täytäntöön. Koska joustoturva kuuluu Lissabonin strategian laajempaan yhteyteen, sitä seurataan, mitataan ja arvioidaan sen yhteydessä.